প্রকাশ্যে এল বাংলা ছবির প্রথম ৬ মাসের সিনে ক্যালেন্ডার

কলকাতা: বছরের কোন সময়ে মুক্তি পাবে কোন কোন বাংলা সিনেমা (Tollygunge Film )। ২৮ জানুয়ারি সমস্ত জল্পনার অবসান ঘটিয়ে প্রকাশ্যে এল ক্যালেন্ডার। বুধবার ইম্পায় স্ক্রিনিং কমিটির বৈঠকের (Tollywood Screening Committee) শেষে জানা গেল কোন কোন প্রযোজনা সংস্থার ছবি মে মাস পর্যন্ত মুক্তি পেতে চলেছে। ফেডারেশন সভাপতি স্বরূপ বিশ্বাস, ইম্পা সভাপতি পিয়া সেনগুপ্তর পাশাপাশি হাজির ছিলেন প্রসেনজিৎ চট্টোপাধ্যায়, দুই সুপারস্টার দেব, জিৎ, ঋতুপর্ণা সেনগুপ্ত, শ্রীকান্ত মোহতা-সহ সিনেপাড়ার আরও একাধিক ব্যক্তিত্ব।

আরও পড়ুন: ‘ফ্যামিলিওয়ালা’ শিবপ্রসাদের বিপরীতে স্বস্তিকা-সুদীপ্তা

চার দেওয়ালের ভিতর তারকাখচিত ‘সমাবেশে’ যা ঘটল তা নিয়ে অস্বস্তিকর পরিস্থিতি তৈরি হয়েছে। এ নিয়ে ইন্ডাস্ট্রির অন্দরে বর্তমানে এত ফিসফাস! বৈঠক চলাকালীন সৌজন্যের আবহই দ্রুত বদলে বদলে যায়। বৈঠক চলাকালীন হঠাৎ আলোচনা ছেড়ে বেরিয়ে যান দেব। মুখে স্পষ্ট বিরক্তির ছাপ। সূত্রের খবর, পুজোর সিনে ক্যালেন্ডার ঠিক করা নিয়েই নাকি ফের মনোমালিন্য হয় বৈঠকে। ছাব্বিশের পুজোর স্লট আগে থেকেই বুক করে রেখেছেন দেব। দশ মাস আগে দেশু৭ এর অগ্রিম বুকিং চালু করেও ভালোই সাড়া পেয়েছেন। অন্যদিকে জিতের ‘কেউ বলে বিপ্লবী, কেউ বলে ডাকাত’ও আবার পুজোয় আসার কথা। আর এদিন স্ক্রিনিং কমিটির বৈঠকে সেপ্রসঙ্গ উত্থাপন হতেই নাকি মিটিংয়ে টলিপাড়ার দুই সুপারস্টারের মধ্যে কিছু কথোপকথন হয়। যা এমন কিছু কথা দুম করে বলে ফেললেন, চার দেওয়ালের মধ্যে বিস্ফোরণের মতো শোনাল।

সূত্রের দাবি, প্রসেনজিৎ চট্টোপাধ্যায় পরিস্থিতি শান্ত রাখতে এক সময়ে বিনীতভাবে বলেন, “আমরা সবাই মিলে এই স্ক্রিনিং কমিটি তৈরি করেছি। যৌথভাবে সিদ্ধান্ত নিলে তা ইন্ডাস্ট্রির ভালই করবে।” এই মন্তব্যের জবাবে দেব নাকি বলেন, “আজকাল তো তোমার কথাই শুনতে হবে। কারণ তোমার ছবি এখন দারুণ চলছে তার উপর আবার পদ্মশ্রী-টদ্মশ্রী পেয়েছ।”

বৈঠকের আগেই ‘পদ্মশ্রী’ প্রাপক প্রসেনজিৎ চট্টোপাধ্যায়কে উত্তরীয়, পুষ্পস্তবক, মিষ্টি ও বস্ত্র দিয়ে সংবর্ধনা জানানো হয়। অনুষ্ঠানে জিৎ ও প্রসেনজিতের সৌজন্যমূলক আলিঙ্গন নজর কাড়ে। ইম্পা অফিসে স্ক্রিনিং কমিটির বৈঠকের আগে বাংলা চলচ্চিত্র জগতের একাধিক তারকার উপস্থিতিতে বিশেষ একটি অনুষ্ঠান আয়োজন করা হয়। ফেব্রুয়ারি মাস থেকে মুক্তি পাবে যে সব সিনেমা সেই ক্যালেন্ডার নিয়ে পিয়া সেনগুপ্ত জানান, আগামী ১৪ ফেব্রুয়ারি মুক্তি পাবে স্টুডিও ব্লটিং পেপার প্রযোজনা সংস্থার ছবি। ২১ ফেব্রুয়ারি মুক্তি পাবে ক্যামেলিয়ার প্রযোজিত ছবি। তবে ইদে কোন ছবি মুক্তি পাবে তা এখনও নির্ধারিত হয়নি।

পিয়া সেনগুপ্ত জানান, যদি কেউ ওই দিনে চান, তা হলে ছবি মুক্তি দিতে পারেন।এ ছাড়াও, পয়লা বৈশাখে মুক্তি পাবে ভেঙ্কটেশ ফিল্মস, সুরিন্দর ফিল্মস ও নন্দী মুভিজ়ের ছবি। ৩ এপ্রিল মুক্তি পাবে ক্যামেলিয়া প্রযোজনা সংস্থার ছবি। ১৫ মে ভেঙ্কটেশ ফিল্মস, ক্যামেলিয়া এবং এন আইডিয়াজ়, এই তিন প্রযোজনা সংস্থার ছবি। ২৯ মে মুক্তি পাবে সুরিন্দর ফিল্মস, উইন্ডোজ প্রোডাকশন ও নন্দী মুভিজোর ছবি। বৈঠকের বাইরে দেব জানান, তাঁর আসন্ন ছবিগুলির মুক্তির সময়সূচি ইতিমধ্যেই চূড়ান্ত করা হয়েছে। বৈঠকের অভ্যন্তরীণ আলোচনা প্রসঙ্গে তিনি আর কোনও মন্তব্য করেননি।